title: Neuvoston päätös (YUTP) 2018/299, annettu 26 päivänä helmikuuta 2018, joukkotuhoaseiden leviämisen vastaisen EU:n strategian täytäntöönpanoa tukevien asesulun ja aseriisunnan alan riippumattomien ajatushautomoiden eurooppalaisen verkoston edistämisestä

text:
               28.2.2018

               FI

               Euroopan unionin virallinen lehti

               L 56/46

         NEUVOSTON PÄÄTÖS (YUTP) 2018/299,
   annettu 26 päivänä helmikuuta 2018,
   joukkotuhoaseiden leviämisen vastaisen EU:n strategian täytäntöönpanoa tukevien asesulun ja aseriisunnan alan riippumattomien ajatushautomoiden eurooppalaisen verkoston edistämisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
   sekä katsoo seuraavaa:

               (1)

               Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’EU:n joukkotuhoasestrategia’, jonka III luvussa on lueteltu sekä unionissa että kolmansissa maissa toteutettavia toimenpiteitä joukkotuhoaseiden leviämisen torjumiseksi.

               (2)

               Unioni panee aktiivisesti täytäntöön EU:n joukkotuhoasestrategiaa ja on toteuttamassa sen III luvussa lueteltuja toimenpiteitä, muun muassa tarvittavien rakenteiden luomista unioniin.

               (3)

               Neuvosto hyväksyi 8 päivänä joulukuuta 2008 päätelmänsä ja asiakirjan ”Euroopan unionin uudet toimintalinjat joukkotuhoaseiden ja niiden maaliinsaattamisjärjestelmien leviämisen torjumiseksi”, jäljempänä ’uudet toimintalinjat’, jossa todetaan, että joukkotuhoaseiden leviäminen on edelleen suurimpia turvallisuushaasteita ja että asesulkupolitiikka on olennainen osa yhteistä ulko- ja turvallisuuspolitiikkaa (YUTP).

               (4)

               Neuvosto kehottaa uusissa toimintalinjoissa toimivaltaisia neuvoston kokoonpanoja ja elimiä, komissiota, muita toimielimiä ja jäsenvaltioita toteuttamaan kyseisen asiakirjan mukaisia konkreettisia jatkotoimia.

               (5)

               Neuvosto korostaa uusissa toimintalinjoissa, että unionin toimissa aseiden leviämisen estämiseksi voitaisiin hyödyntää valtioista riippumattoman aseiden leviämisen estämisen verkoston tukea. Verkosto kokoaisi yhteen unionin strategisiin alueisiin erikoistuneita ulkopoliittisia instituutteja ja tutkimuskeskuksia ja tukeutuisi jo olemassa oleviin hyödyllisiin verkostoihin. Tällaista verkostoa voitaisiin laajentaa sellaisissa kolmansissa maissa oleviin toimielimiin, joiden kanssa unioni käy erityistä aseiden leviämisen estämiseen liittyvää vuoropuhelua.

               (6)

               Eurooppa-neuvosto hyväksyi 15 ja 16 päivänä joulukuuta 2005 pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan unionin strategian, jäljempänä ’EU:n pienasestrategia’, jossa vahvistetaan suuntaviivat unionin toimille pienaseiden ja kevyiden aseiden alalla. EU:n pienasestrategian mukaan pienaseiden ja kevyiden aseiden sekä niissä käytettävien ampumatarvikkeiden laiton keskittyminen ja kauppa muodostavat vakavan uhkan kansainväliselle rauhalle ja turvallisuudelle.

               (7)

               Yhtenä EU:n pienasestrategian tavoitteena on edistää tehokasta monenvälisyyttä pienaseiden ja kevyiden aseiden sekä niissä käytettävien ampumatarvikkeiden tarjonnan ja epävakauttavan leviämisen vastaisten kansainvälisten, alueellisten sekä unionin ja sen jäsenvaltioiden sisäisten järjestelyjen kehittämisessä.

               (8)

               Neuvosto hyväksyi 26 päivänä heinäkuuta 2010 päätöksen 2010/430/YUTP (1), jolla perustettiin aseiden leviämistä vastustavien riippumattomien ajatushautomoiden eurooppalainen verkosto ja jossa säädettiin, että kyseisen päätöksen teknisestä täytäntöönpanosta huolehtii EU:n asesulkukonsortio, jäljempänä ’konsortio’.

               (9)

               Konsortion valinta ainoaksi rahoituksen saajaksi on tässä tapauksessa perusteltua, koska unioni sen jäsenvaltioiden tukemana haluaa jatkaa tuloksekasta yhteistyötä aseiden leviämistä vastustavien riippumattomien ajatushautomoiden eurooppalaisen verkoston kanssa; kyseinen verkosto tukee yhteisen eurooppalaisen aseiden leviämisen estämisen ja aseriisunnan kulttuurin luomista ja auttaa unionia kehittämään ja muokkaamaan toimintapolitiikkojaan näillä aloilla sekä lisäämään unionin näkyvyyttä. Konsortio on unionin perustama ja täysin riippuvainen sen tuesta, mikä aiheuttaa 100 prosentin rahoitusosuuden tarpeen. Konsortiolla ei ole riippumattomia varoja eikä oikeudellista toimivaltaa hankkia muuta rahoitusta. Konsortio on myös perustanut neljän hallinnoinnista vastaavan ajatushautomon lisäksi verkoston, joka kokoaa yhteen yli 70 ajatushautomoa ja tutkimuskeskusta ja yhdistää näin lähes koko valtioista riippumattoman asesulun ja aseriisunnan alan asiantuntemuksen unionissa.

               (10)

               Neuvosto hyväksyi 10 päivänä maaliskuuta 2014 päätöksen 2014/129/YUTP (2), jolla aseiden leviämistä vastustavien riippumattomien ajatushautomoiden eurooppalaisen verkoston toiminnan edistämistä ja taloudellista tukemista jatkettiin kolmella vuodella ja jolla päätöksen tekninen täytäntöönpano annettiin konsortion tehtäväksi.

               (11)

               Neuvosto hyväksyi 3 päivänä huhtikuuta 2017 päätöksen (YUTP) 2017/632 (3), jossa säädetään päätöksen 2014/129/YUTP voimassaolon jatkamisesta, jotta toimien toteuttamista voitaisiin jatkaa 2 päivään heinäkuuta 2017.

               (12)

               Neuvosto hyväksyi 4 päivänä heinäkuuta 2017 päätöksen (YUTP) 2017/1195 (4), jolla päätöksen 2014/129/YUTP täytäntöönpanolle asetettua määräaikaa jatkettiin 3 päivästä heinäkuuta31 päivään joulukuuta 2017, jotta voitaisiin järjestää aseiden leviämisen estämistä ja aseriisuntaa käsittelevä laaja vuosittainen konferenssi vuonna 2017 sekä jatkaa konsortion internetsivuston ylläpitoa ja päivitystä.

               (13)

               Aseiden leviämistä vastustavien riippumattomien ajatushautomoiden eurooppalaisen verkoston ja konsortion nimiä tullaan muuttamaan ”aseriisunnan” sisällyttämiseksi niihin Euroopan parlamentin 27 päivänä lokakuuta 2016 ydinturvasta ja asesulusta antamassa päätöslauselmassa esitettyjen suositusten mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   1.   Aseiden leviämistä vastustavien riippumattomien ajatushautomoiden eurooppalaisen verkoston toiminnan edistämistä ja tukemista jatketaan 42 kuukaudella tehokkaan monenvälisyyden, ennaltaehkäisyn ja kolmansien maiden kanssa tehtävän yhteistyön periaatteisiin perustuvan EU:n joukkotuhoasestrategian täytäntöönpanon tehostamiseksi ja seuraavien tavoitteiden edistämiseksi:

               a)

               kannustetaan poliittista ja turvallisuutta koskevaa vuoropuhelua sekä kansalaisyhteiskuntien ja erityisesti asiantuntijoiden, tutkijoiden ja akateemisen yhteisön pitkän aikavälin keskustelua toimenpiteistä joukkotuhoaseiden ja niiden maaliinsaattamisjärjestelmien leviämisen torjumiseksi;

               b)

               annetaan asiaankuuluviin neuvoston työryhmiin osallistuville tilaisuus kuulla verkostoa aseiden leviämisen estämistä ja aseriisuntaa koskevissa kysymyksissä ja tarjotaan jäsenvaltioiden edustajille mahdollisuus osallistua verkoston kokouksiin;

               c)

               muodostetaan hyödyllinen ensivaihe unionin ja kansainvälisen yhteisön toimille aseiden leviämisen estämisen ja aseriisunnan alalla etenkin antamalla selvityksiä ja/tai suosituksia unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, edustajille;

               d)

               lisätään kolmansien maiden tietoisuutta aseiden leviämiseen ja aseriisuntaan liittyvistä haasteista ja tarpeesta tehdä yhteistyötä unionin kanssa ja monenvälisillä foorumeilla, erityisesti Yhdistyneissä kansakunnissa, aseiden leviämistä koskevien maailmanlaajuista huolta aiheuttavien ohjelmien ennaltaehkäisemiseksi, hillitsemiseksi, pysäyttämiseksi ja mahdollisuuksien mukaan lopettamiseksi;

               e)

               kehitetään asiantuntemusta ja institutionaalisia valmiuksia aseiden leviämisen estämistä ja aseriisuntaa koskevissa kysymyksissä unionin ja kolmansien maiden ajatushautomoissa ja hallituksissa.

         2.   EU:n pienasestrategian mukaisesti aseiden leviämistä vastustavien riippumattomien ajatushautomoiden eurooppalaisen verkoston toiminta ei rajoitu ainoastaan joukkotuhoaseiden ja niiden maaliinsaattamisjärjestelmien leviämisen aiheuttamiin uhkiin liittyvien kysymysten käsittelyyn, vaan se kattaa myös tavanomaisiin aseisiin, myös pienaseisiin ja kevyisiin aseisiin, liittyvät kysymykset. Tavanomaisia aseita koskevien kysymysten sisällyttäminen verkoston toimintakenttään tarjoaa merkittävän välineen sitä vuoropuhelua varten, jota käydään unionin tämän alan toimista EU:n pienasestrategian ja tavanomaisia aseita koskevan unionin toimintapolitiikan täytäntöönpanon puitteissa, ja mainittuja toimia koskevia suosituksia varten.
   3.   Unionin tukemat hankkeet kattavat seuraavat erityistoimet:

               a)

               annetaan keinot järjestää kolmansien maiden ja kansalaisyhteiskunnan kanssa aseiden leviämisen estämistä ja aseriisuntaa käsitteleviä laajoja vuosittaisia konferensseja, joissa pohditaan ja määritetään uusia toimenpiteitä joukkotuhoaseiden ja niiden maaliinsaattamisjärjestelmien leviämisen torjumiseksi ja käsitellään toisiinsa liittyviä aseriisuntatavoitteita sekä tarkastellaan tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta. Konferensseissa myös edistetään kansainvälisesti EU:n joukkotuhoasestrategiaa ja EU:n pienasestrategiaa sekä unionin toimielinten ja unionissa sijaitsevien ajatushautomojen roolia tällä alalla, jotta voidaan lisätä unionin toimintapolitiikkojen näkyvyyttä tällä alalla ja toimittaa selvityksiä ja/tai suosituksia korkean edustajan edustajille;

               b)

               annetaan keinot järjestää vuosittain neuvoa-antavia kokouksia unionin toimielinten, jäsenvaltioiden edustajien ja akateemisten asiantuntijoiden välillä, jotta nämä voivat keskustella tärkeimmistä kysymyksistä ja kriittisistä tapahtumista aseriisunnan, aseiden leviämisen estämisen ja asevientivalvonnan aloilla, selvitysten ja/tai suositusten toimittamiseksi korkean edustajan edustajille;

               c)

               annetaan keinot järjestää enintään yhdeksän tapauskohtaista seminaaria asiantuntijoille ja alan toimijoille kaikissa sekä tavanomaiset aseet että muut aseet kattavissa aseiden leviämisen estämiseen ja aseriisuntaan liittyvissä asioissa selvitysten ja/tai suositusten toimittamiseksi korkean edustajan edustajille;

               d)

               annetaan keinot laatia ja julkaista enintään 20 toimintapoliittista asiakirjaa, joissa käsitellään aiheita, jotka kuuluvat konsortion tehtävänkuvaan, ja joissa esitetään poliittisia ja/tai operatiivisia toimintapolitiikan vaihtoehtoja;

               e)

               annetaan keinot hallinnoida jatkuvasti ja kehittää edelleen konsortion tukikeskusta, joka jakaa tapauskohtaista asiantuntemusta kaikissa sekä tavanomaiset aseet että muut aseet kattavissa aseiden leviämisen estämiseen ja aseriisuntaan liittyvissä asioissa ja joka vastaa kysymyksiin kahden tai kolmen viikon kuluessa, mukaan lukien enintään 18 asiantuntija-asiakirjan laatiminen;

               f)

               annetaan keinot lisätä jatkuvasti tietoisuutta, koulutusta sekä asiantuntemuksen ja institutionaalisten valmiuksien kehittämistä aseiden leviämisen estämistä ja aseriisuntaa koskevissa asioissa unionin ja kolmansien maiden ajatushautomoissa ja hallituksissa seuraavasti:

                           —

                           pidetään yllä ja kehitetään edelleen verkko-opiskelukurssia, jossa käsitellään kaikkia aseiden leviämisen estämisen ja aseriisunnan olennaisia näkökohtia;

                           —

                           perustetaan enintään 36 aseiden leviämisen estämisen ja aseriisunnan alan harjoittelupaikkaa unionin ja kolmansien maiden maisteriopiskelijoille tai nuorille diplomaateille;

                           —

                           järjestetään vuosittain Brysselissä opintokäyntejä YK:n Fellowships on Disarmament -ohjelman osanottajille aseiden leviämisen estämistä, aseriisuntaa ja asevientivalvontaa koskevien unionin toimintapolitiikkojen edistämiseksi ja niiden näkyvyyden lisäämiseksi;

                           —

                           luodaan luonnontieteiden maisteri- ja jatko-opiskelijoille pilottikoulutuskurssi tietoisuuden lisäämiseksi aseiden leviämisriskeistä, mukaan lukien tieteen ja teknologian kehityksestä johtuvat riskit;

               g)

               annetaan keinot ylläpitää, hallinnoida ja kehittää edelleen internetsivustoa ja asiaan liittyviä sosiaalisia verkostoja, joilla helpotetaan yhteydenpitoa, tarjotaan ainutlaatuinen foorumi eurooppalaiselle aseriisunnan ja aseiden leviämisen estämisen tutkimukselle, edistetään aseiden leviämistä vastustavien riippumattomien ajatushautomoiden eurooppalaisen verkoston toimintaa, pidetään yhteyttä asesulun ja aseriisunnan alan globaaliin yhteisöön ja edistetään konsortion koulutustarjouksia niin paikan päällä pidettävien kurssien kuin verkko-opiskelun osalta.

         Hankkeiden yksityiskohtainen kuvaus on liitteessä.
   2 artikla
   1.   Korkea edustaja vastaa tämän päätöksen täytäntöönpanosta.
   2.   Konsortio, jonka muodostavat strategisen tutkimuksen säätiö (Fondation pour la Recherche Stratégique, FRS), Frankfurtin rauhantutkimusinstituutti (Peace Research Institute Frankfurt, HSFK/PRIF), kansainvälinen strategisten tutkimusten laitos (International Institute for Strategic Studies, IISS), Tukholman kansainvälinen rauhantutkimuslaitos (Stockholm International Peace Research Institute, SIPRI), kansainvälisten asioiden instituutti (International Affairs Institute, IAI) Roomassa sekä Wienin aseriisunta- ja asesulkukeskus (Vienna Center for Disarmament and Non-Proliferation, VCDNP), huolehtii niiden hankkeiden teknisestä toteutuksesta, jotka kattavat 1 artiklan 3 kohdassa tarkoitetut toimet. Konsortio suorittaa tämän tehtävän korkean edustajan alaisuudessa. Tätä varten korkea edustaja sopii tarvittavista järjestelyistä konsortion kanssa.
   3.   Jäsenvaltiot ja Euroopan ulkosuhdehallinto, jäljempänä ’EUH’, ehdottavat prioriteetteja ja erityisen kiinnostavia aiheita konsortion tutkimusohjelmissa arvioitaviksi ja valmisteluasiakirjoissa ja seminaareissa käsiteltäviksi unionin toimintapolitiikkojen mukaisesti.
   3 artikla
   1.   Rahoitusohje 1 artiklan 3 kohdassa tarkoitetut toimet kattavien hankkeiden toteuttamiseksi on 4 507 004,70 euroa.
   2.   Edellä 1 kohdassa vahvistetulla määrällä rahoitettavia menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Komissio valvoo, että 1 kohdassa tarkoitettuja menoja hallinnoidaan asianmukaisesti. Tätä varten se tekee konsortion kanssa rahoitussopimuksen. Rahoitussopimuksessa on määrättävä, että konsortion on varmistettava unionin osuuden näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitussopimuksen tekopäivästä.
   4 artikla
   1.   Korkea edustaja raportoi neuvostolle tämän päätöksen täytäntöönpanosta konsortion säännöllisesti laatimien selvitysten perusteella. Näitä selvityksiä käytetään neuvoston suorittaman arvioinnin perustana.
   2.   Komissio raportoi 1 artiklan 3 kohdassa tarkoitettujen hankkeiden rahoitusnäkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 42 kuukauden kuluttua 3 artiklan 3 kohdassa tarkoitetun rahoitussopimuksen tekemisestä.
   Tämän päätöksen voimassaolo päättyy kuitenkin kuuden kuukauden kuluttua sen voimaantulosta, jos rahoitussopimusta ei ole siihen mennessä tehty.

      Tehty Brysselissä 26 päivänä helmikuuta 2018.

            Neuvoston puolesta

            Puheenjohtaja

         F. MOGHERINI

      (1)  Neuvoston päätös 2010/430/YUTP, annettu 26 päivänä heinäkuuta 2010, joukkotuhoaseiden leviämisen vastaisen EU:n strategian täytäntöönpanoa tukevien aseiden leviämistä vastustavien riippumattomien ajatushautomoiden eurooppalaisen verkoston perustamisesta (EUVL L 202, 4.8.2010, s. 5).

      (2)  Neuvoston päätös 2014/129/YUTP, annettu 10 päivänä maaliskuuta 2014, joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä (EUVL L 71, 12.3.2014, s. 3).

      (3)  Neuvoston päätös (YUTP) 2017/632, annettu 3 päivänä huhtikuuta 2017, joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä annetun päätöksen 2014/129/YUTP muuttamisesta (EUVL L 90, 4.4.2017, s. 10).

      (4)  Neuvoston päätös (YUTP) 2017/1195, annettu 4 päivänä heinäkuuta 2017, joukkotuhoaseiden leviämisen vastaisen EU:n strategian täytäntöönpanoa tukevan, aseiden leviämistä vastustavien riippumattomien ajatushautomoiden eurooppalaisen verkoston edistämisestä annetun päätöksen 2014/129/YUTP muuttamisesta (EUVL L 172, 5.7.2017, s. 14).

      LIITE

         JOUKKOTUHOASEIDEN LEVIÄMISEN VASTAISEN EU:N STRATEGIAN (EU:N JOUKKOTUHOASESTRATEGIAN) TÄYTÄNTÖÖNPANOA TUKEVIEN ASESULUN JA ASERIISUNNAN ALAN RIIPPUMATTOMIEN AJATUSHAUTOMOIDEN EUROOPPALAINEN VERKOSTO

      1.   Tavoitteet

      Tämän päätöksen tavoitteena on jatkaa 8 päivänä joulukuuta 2008 annetuissa neuvoston päätelmissä esitetyn asiakirjan ”Euroopan unionin uudet toimintalinjat joukkotuhoaseiden ja niiden maaliinsaattamisjärjestelmien leviämisen torjumiseksi”, jäljempänä ’uudet toimintalinjat’, täytäntöönpanoa vuodelta 2003 olevan EU:n joukkotuhoasestrategian kehittämiseksi edelleen. Uusien toimintalinjojen mukaan unioni voisi hyödyntää valtioista riippumattomien, aseiden leviämisen estämisen alan ajatushautomoiden verkoston tukea joukkotuhoaseiden leviämisen vastaisissa toimissaan. Verkoston tulisi koota yhteen unionin strategisiin alueisiin erikoistuneita ulkopoliittisia instituutteja ja tutkimuskeskuksia. Tällaista verkostoa voitaisiin laajentaa sellaisissa kolmansissa maissa oleviin toimielimiin, joiden kanssa unioni käy erityistä aseriisuntaan ja aseiden leviämisen estämiseen liittyvää vuoropuhelua.
      Tämä asesulun ja aseriisunnan alan riippumattomien ajatushautomoiden verkosto, jäljempänä ’verkosto’, kannustaisi edelleen poliittista ja turvallisuutta koskevaan vuoropuheluun sekä kansalaisyhteiskuntien ja erityisesti asiantuntijoiden, tutkijoiden ja akateemisen yhteisön pitkän aikavälin keskusteluun toimenpiteistä joukkotuhoaseiden ja niiden maaliinsaattamisjärjestelmien leviämisen torjumiseksi ja toisiinsa liittyvien aseriisuntakysymysten käsittelemiseksi.
      Verkoston työ ulotetaan koskemaan tavanomaisiin aseisiin, myös pienaseisiin ja kevyisiin aseisiin, liittyviä kysymyksiä ja erityisesti toimenpiteitä, joilla varmistetaan EU:n pienasestrategian jatkuva täytäntöönpano. Verkoston avulla saadaan tuoreita ideoita unionin toimista, jotka liittyvät tavanomaisiin aseisiin, mukaan lukien pienaseiden ja kevyiden aseiden sekä niissä käytettävien ampumatarvikkeiden laiton kauppa ja liiallinen keskittyminen. Tähän sisältyy turvallisuuskysymysten reaktiivisen ulottuvuuden lisäksi sen ennaltaehkäisevä ulottuvuus. Tavanomaisten aseiden, myös pienaseiden ja kevyiden aseiden, laittoman ja sääntelemättömän kaupan estäminen on tunnustettu yhdeksi unionin ensisijaiseksi tavoitteeksi asekauppasopimuksen puitteissa.
      Verkosto käsittelee myös kaikkia joukkotuhoaseisiin tai tavanomaisiin aseisiin, kaksikäyttötuotteet mukaan lukien, liittyviä vientivalvonnan näkökohtia sekä avaruusturvallisuuteen liittyviä kysymyksiä.
      Verkosto pyrkii lisäämään kolmansien maiden tietoisuutta joukkotuhoaseiden ja tavanomaisten aseiden leviämiseen liittyvistä haasteista, myös pienaseiden ja kevyiden aseiden sekä niissä käytettävien ampumatarvikkeiden laittomasta kaupasta ja liiallisesta keskittymisestä, julkaisujen, kokousten, konferenssien ja alan koulutus- ja tiedotushankkeiden avulla. Se pyrkii myös lisäämään tietoisuutta tarpeesta tehdä yhteistyötä unionin kanssa ja monenvälisillä foorumeilla, erityisesti Yhdistyneissä kansakunnissa, aseiden leviämistä koskevien maailmanlaajuista huolta aiheuttavien ohjelmien sekä pienaseiden ja kevyiden aseiden ja niissä käytettävien ampumatarvikkeiden laittoman kaupan ja liiallisen keskittymisen ennaltaehkäisemiseksi, hillitsemiseksi, pysäyttämiseksi ja mahdollisuuksien mukaan lopettamiseksi.
      Unioni haluaa tukea tätä verkostoa seuraavasti:

                  —

                  järjestämällä kolme laajaa vuosittaista konferenssia ja oheistapahtumana ”seuraavan sukupolven työpajoja” selvitysten ja/tai suositusten toimittamiseksi ulko- ja turvallisuuspolitiikan korkean edustajan, jäljempänä ’korkea edustaja’, edustajille;

                  —

                  järjestämällä vuosittain kolme neuvoa-antavaa kokousta unionin toimielinten, jäsenvaltioiden edustajien ja akateemisten asiantuntijoiden välillä, jotta nämä voivat keskustella tärkeimmistä kysymyksistä ja kriittisistä tapahtumista aseriisunnan, aseiden leviämisen estämisen ja asevientivalvonnan aloilla, selvitysten ja/tai suositusten toimittamiseksi korkean edustajan edustajille;

                  —

                  järjestämällä enintään yhdeksän tapauskohtaista seminaaria asiantuntijoille ja alan toimijoille kaikissa sekä tavanomaiset aseet että muut aseet kattavissa aseiden leviämisen estämiseen ja aseriisuntaan liittyvissä asioissa selvitysten ja/tai suositusten toimittamiseksi korkean edustajan edustajille;

                  —

                  laatimalla ja julkaisemalla enintään 20 toimintapoliittista asiakirjaa, joissa käsitellään aiheita, jotka kuuluvat konsortion tehtävänkuvaan, ja joissa esitetään poliittisia ja/tai operatiivisia toimintapolitiikan vaihtoehtoja;

                  —

                  hallinnoimalla jatkuvasti ja kehittämällä edelleen konsortion tukikeskusta, joka jakaa tapauskohtaista asiantuntemusta kaikissa sekä tavanomaiset aseet että muut aseet kattavissa aseiden leviämisen estämiseen ja aseriisuntaan liittyvissä asioissa ja joka vastaa kysymyksiin kahden tai kolmen viikon kuluessa, mukaan lukien enintään 18 asiantuntija-asiakirjan laatiminen;

                  —

                  pitämällä yllä ja kehittämällä edelleen verkko-opiskelukurssia, jossa käsitellään kaikkia aseiden leviämisen estämisen ja aseriisunnan olennaisia näkökohtia;

                  —

                  perustamalla enintään 36 aseiden leviämisen estämisen ja aseriisunnan alan harjoittelupaikkaa unionin ja kolmansien maiden maisteriopiskelijoille tai nuorille diplomaateille;

                  —

                  järjestämällä vuosittain Brysselissä opintokäyntejä YK:n Fellowships on Disarmament -ohjelman osanottajille aseiden leviämisen estämistä, aseriisuntaa ja asevientivalvontaa koskevien unionin toimintapolitiikkojen edistämiseksi ja niiden näkyvyyden lisäämiseksi;

                  —

                  luomalla luonnontieteiden maisteri- ja jatko-opiskelijoille pilottikoulutuskurssi tietoisuuden lisäämiseksi aseiden leviämisriskeistä, mukaan lukien tieteen ja teknologian kehityksestä johtuvat riskit;

                  —

                  ylläpitämällä, hallinnoimalla ja kehittämällä edelleen internetsivustoa ja asiaan liittyviä sosiaalisia verkostoja, joilla helpotetaan yhteydenpitoa, tarjotaan ainutlaatuinen foorumi eurooppalaiselle aseriisunnan ja aseiden leviämisen estämisen tutkimukselle, edistetään verkoston toimintaa, pidetään yhteyttä asesulun ja aseriisunnan alan globaaliin yhteisöön ja edistetään konsortion koulutustarjouksia niin paikan päällä pidettävien kurssien kuin verkko-opiskelun osalta.

            2.   Verkoston organisointi

      Verkosto on avoinna kaikille asiaankuuluville unionin ja siihen assosioituneiden valtioiden ajatushautomoille ja tutkimuslaitoksille, ja se ottaa täysin huomioon mielipiteiden moninaisuuden unionissa. Se osallistuu mahdollisimman laajasti kaikkiin konsortion toimiin, jotta sen jäsenet kokevat omistajuutta ja saavat näkyvyyttä.
      Verkosto jatkaa asesulun ja aseriisunnan alan eurooppalaisen tutkimusyhteisön sisäisen yhteydenpidon ylläpitämistä ja erityisesti pitää yhteyttä luonnontieteiden alalla tutkijoihin, jotka työskentelevät kemiallisen, biologisen, säteily- ja ydinturvallisuuden parissa. Verkosto jatkaa valtioista riippumattomien asiantuntijoiden, jäsenvaltioiden edustajien ja unionin toimielinten välisen yhteydenpidon helpottamista. Verkosto on valmis yhteistyöhön valtioista riippumattomien kolmansien maiden toimijoiden kanssa EU:n joukkotuhoasestrategian ja EU:n pienasestrategian mukaisesti.
      Verkoston toimeksianto kattaa joukkotuhoaseiden ja niiden maaliinsaattamisjärjestelmien leviämisen estämisen, aseriisunnan sekä tavanomaisiin aseisiin, myös pienaseisiin ja kevyisiin aseisiin, liittyvät kysymykset sekä asevientivalvonnan ja avaruusturvallisuuden.
      Neuvoston asiaankuuluviin työryhmiin (esim. asesulkutyöryhmä CONOP, yleisen aseriisunnan ja asevalvonnan työryhmä CODUN ja tavanomaisten aseiden viennin työryhmä COARM) osallistuvat voivat kuulla verkostoa aseriisuntaan sekä tavanomaisten aseiden, myös pienaseiden ja kevyiden aseiden, ja muiden kuin tavanomaisten aseiden leviämisen estämiseen liittyvissä kysymyksissä, ja sen edustajat voivat osallistua verkoston kokouksiin. Verkoston kokoukset voidaan järjestää mahdollisuuksien mukaan rinnakkain työryhmien kokousten kanssa.
      Verkostoa johtaa edelleen FRS:n, HSFK/PRIF:n, IISS:n, SIPRIn, IAI:n ja VCDNP:n muodostama EU:n asesulkukonsortio, jonka tehtäväksi annetaan hankkeiden hallinnointi tiiviissä yhteistyössä korkean edustajan edustajien kanssa.
      Konsortio kutsuu korkean edustajan edustajia ja jäsenvaltioita kuullen asiantuntijaseminaareihin ja vuosittaisiin laajoihin konferensseihin osallistujia, joilla on asiantuntemusta joukkotuhoaseiden ja tavanomaisten aseiden leviämisen estämistä ja aseriisuntaa koskevista toimintapolitiikoista. Heitä pyydetään myös antamaan julkaisujaan ja toimintaansa koskevia tietoja saataville asiaa käsittelevällä verkkosivustolla. Konsortio osallistuu myös virkamiesten ja tutkijoiden osaamisen kehittämiseen aseiden leviämisen estämisen ja aseriisunnan alalla unionissa ja sen ulkopuolellakin.
      3.   Hankkeiden kuvaus

      3.1   Hanke 1: Vuosittaisen laajan konferenssin järjestäminen, tuloksena selvitys ja/tai suosituksia

      3.1.1   Hankkeen tavoite

      Vuosittaisissa aseiden leviämisen estämistä ja aseriisuntaa käsittelevissä laajoissa konferensseissa, joihin osallistuu hallitusten asiantuntijoita ja riippumattomia ajatushautomoita sekä muita tiedeyhteisön erityisasiantuntijoita unionista ja siihen assosioituneista valtioista sekä kolmansista maista, pohditaan ja määritetään uusia toimenpiteitä joukkotuhoaseiden ja niiden maaliinsaattamisjärjestelmien leviämisen torjumiseksi ja käsitellään toisiinsa liittyviä aseriisuntatavoitteita sekä tarkastellaan tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta. Hankkeen lippulaivatapahtumana vuosittainen konferenssi lisää edelleen tietoisuutta EU:n joukkotuhoasestrategiasta ja EU:n pienasestrategiasta sekä ”uusista toimintalinjoista” ja niihin liittyvistä toimielinten täytäntöönpanotoimista.
      Vuosittaiset konferenssit edistävät myös aseiden leviämisen estämiseen ja aseriisuntaan liittyviin aloihin erikoistuneiden eurooppalaisten ajatushautomoiden roolia ja koheesiota ja auttavat tehostamaan niiden ja muiden laitosten voimavaroja myös sellaisilla maailman alueilla, joilla ei ole aseriisuntaan ja aseiden leviämisen estämiseen liittyvää syvällistä asiantuntemusta.
      Vuosittaisissa konferensseissa ja mahdollisissa valmistelukokouksissa käsitellään aseriisuntaan ja aseiden leviämisen estämiseen liittyviä aiheita, joilla on ajankohtaista merkitystä Euroopan ulkosuhdehallinnon (EUH) työskentelylle. Näiden keskustelujen ja muun konsortion valvoman työskentelyn pohjalta laaditaan toimintapoliittisia selvityksiä sekä joukko toimenpidesuosituksia korkean edustajan edustajille. Selvitys jaetaan unionin asiaankuuluville toimielimille ja jäsenvaltioille sekä asetetaan saataville verkossa.
      3.1.2   Hankkeen tulokset

                  —

                  Järjestetään laaja eurooppalaisjohtoinen aseiden leviämisen estämistä ja aseriisuntaa käsittelevä kansainvälinen konferenssi, joka on edelleen merkittävin tilaisuus edistää joukkotuhoaseiden ja niiden maaliinsaattamisjärjestelmien leviämisen torjumista koskevista toimenpiteistä ja toisiinsa liittyvistä aseriisuntatavoitteista käytävää strategista keskustelua ja tarkastella tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta.

                  —

                  Lisätään joukkotuhoaseiden sekä pienaseiden ja kevyiden aseiden leviämisen estämiseen ja kemiallisen, biologisen, säteily- ja ydinalan toimiin liittyvien unionin toimintapolitiikkojen näkyvyyttä ja tunnettavuutta kolmansien maiden virkamiesten, tiedeyhteisön edustajien ja kansalaisyhteiskunnan toimijoiden parissa.

                  —

                  Edistetään verkoston roolia ja koheesiota sekä unionin roolia tällä alalla ja lisätään aseiden leviämisen estämistä koskevaa asiantuntemusta maissa, joissa se on riittämätöntä, myös kolmansissa maissa.

                  —

                  Esitetään toimintapoliittisia selvityksiä ja/tai toimenpidesuosituksia, joilla voitaisiin tehostaa EU:n joukkotuhoasestrategian ja EU:n pienasestrategian täytäntöönpanoa ja jotka muodostavat hyvän lähtökohdan aseiden leviämisen estämiseen tähtääville ja tavanomaisiin aseisiin liittyville unionin ja kansainvälisen yhteisön toimille.

                  —

                  Lisätään unionin toimielimien, jäsenvaltioiden, kansalaisyhteiskunnan ja kolmansien maiden tietoisuutta ja tietämystä joukkotuhoaseisiin ja niiden maaliinsaattamisjärjestelmiin liittyvistä uhkista, jotta ne voivat parantaa ennakointia.

            3.1.3   Hankkeen kuvaus

      Hankkeen puitteissa järjestetään kolme vuosittaista laajaa konferenssia ja tarvittaessa valmistelukokouksia sekä laaditaan niihin liittyviä selvityksiä ja/tai suosituksia:

                  —

                  Vuosittainen Brysselissä pidettävä puolentoista päivän pituinen konferenssi, johon osallistuu unionista, siihen assosioituneista valtioista ja kolmansista maista enintään 300 ajatushautomoja, tiedeyhteisöä ja valtionhallintoa edustavaa asiantuntijaa, jotka ovat erikoistuneet aseiden leviämisen estämistä, aseriisuntaa, asevalvontaa ja tavanomaisia aseita, myös pienaseita ja kevyitä aseita, koskeviin kysymyksiin.

                  —

                  Huomioidaan myös Euroopan ja Pohjois-Amerikan ulkopuolisista maista tulevan ”seuraavan asiantuntijasukupolven” kehittyminen. Näitä asiantuntijoita kutsutaan joko ennen konferenssia tai sen jälkeen järjestettävään yhden päivän erikoiskoulutukseen ja tutustumaan asiaankuuluviin unionin toimielimiin.

                  —

                  Toimintapoliittisia selvityksiä ja/tai toimenpidesuosituksia, joilla voitaisiin edistää EU:n joukkotuhoasestrategian ja EU:n pienasestrategian täytäntöönpanoa.

            3.2   Hanke 2: Vuosittaisten unionin neuvoa-antavien kokousten järjestämien

      3.2.1   Hankkeen tavoite

      Hankkeen puitteissa järjestetään kolme vuosittaista neuvoa-antavaa kokousta ja laaditaan niihin liittyviä selvityksiä ja/tai suosituksia. Seminaareissa olisi käsiteltävä sekä unionin lyhyen että keskipitkän aikavälin haasteita aseiden leviämisen estämisen ja aseriisunnan alalla, erityisesti joukkotuhoaseita ja niiden maaliinsaattamisjärjestelmiä, tavanomaisia aseita, myös pienaseita ja kevyitä aseita, sekä uudentyyppisiä aseita ja maaliinsaattamisjärjestelmiä. Seminaarien olisi myös tarjottava unionin päättäjille tilaisuus keskittyä pidemmän aikavälin haasteisiin ja suuntauksiin aseiden leviämisen estämisen ja aseriisunnan alalla sekä muihin keskeisiin kysymyksiin, joita he eivät päivittäin joudu käsittelemään.
      Neuvoa-antavat kokoukset myös vahvistavat aseiden leviämisen estämiseen ja aseriisuntaan liittyviin aloihin erikoistuneiden eurooppalaisten ajatushautomoiden koheesiota ja auttavat tehostamaan valmiuksia näillä aloilla erityisesti sellaisilla unionin alueilla, joilla aseriisunnan ja aseiden leviämisen estämisen alan asiantuntemuksessa on parantamisen varaa.
      3.2.2   Hankkeen tulokset

                  —

                  Jäsenvaltioiden poliittisten toimijoiden ja akateemisten asiantuntijoiden samoin kuin EUH:n ja muiden unionin toimielinten erikoistuneen henkilöstön välinen tietojen ja analyysien vaihto nykyisistä aseiden leviämistä koskevista suuntauksista.

                  —

                  Keskustelu parhaista tavoista ja keinoista panna täytäntöön aseiden leviämisen vastaisia unionin toimintapolitiikkoja.

                  —

                  Rakentava palaute unionin riippumattomilta ajatushautomoilta unionille sen joukkotuhoaseiden sekä pienaseiden ja kevyiden aseiden leviämisen vastaisten strategioiden osalta, ja ajatushautomoiden toimijoilta saamat ehdotukset siitä, mitkä kysymykset olisivat toimintapolitiikan kannalta kaikkein tärkeimpiä jatkotutkimusta varten.

                  —

                  Aseiden leviämisen estämisen ja aseriisunnan alan keskeisten kysymysten tunnistaminen toimintapoliittisia selvityksiä varten.

                  —

                  Korkean edustajan edustajille annettavien toimintapoliittisten selvitysten laatiminen yhdessä toimenpidesuositusten kanssa.

            3.2.3   Hankkeen kuvaus

      Hankkeen puitteissa järjestetään kolme vuosittaista neuvoa-antavaa kokousta ja laaditaan niihin liittyviä selvityksiä ja/tai suosituksia. Tapahtumien ohjelma valmistellaan tiiviissä yhteistyössä niiden neuvoston YUTP-alan työryhmien kanssa, jotka käsittelevät aseiden leviämisen estämistä ja aseriisuntaa (CODUN/CONOP) sekä asevientivalvontaa (COARM). Kokouksissa olisi käsiteltävä sekä unionin lyhyen että keskipitkän aikavälin haasteita aseiden leviämisen estämisen ja aseriisunnan alalla seuraavien aseluokkien osalta: joukkotuhoaseet ja niiden maaliinsaattamisjärjestelmät, tavanomaiset aseet, mukaan lukien pienaseet ja kevyet aseet, sekä uudentyyppiset aseet ja maaliinsaattamisjärjestelmät.
      Vuosittaiset neuvoa-antavat kokoukset kestävät puolitoista päivää, ja niihin voidaan kutsua enintään 100 aseiden leviämisen estämiseen ja tavanomaisia aseita, myös pienaseita ja kevyitä aseita, koskeviin kysymyksiin erikoistunutta osallistujaa unionin ajatushautomoista, jäsenvaltioista ja unionin toimielimistä. Näillä seminaareilla tulisi lähinnä olla asesulun ja aseriisunnan alalla toimivien unionin ajatushautomoiden, unionin ja sen jäsenvaltioiden välinen neuvoa-antava tehtävä. Vuosittaiset neuvoa-antavat kokoukset olisi järjestettävä Brysselissä.
      3.3   Hanke 3: Tapauskohtaisten seminaarien järjestäminen

      3.3.1   Hankkeen tavoite

      Hankkeen puitteissa järjestetään enintään yhdeksän tapauskohtaista asiantuntijaseminaaria ja laaditaan niihin liittyviä selvityksiä ja/tai suosituksia. Näillä seminaareilla tulisi erityisesti olla asesulun alalla toimivien unionin ajatushautomoiden, unionin ja sen jäsenvaltioiden välinen neuvoa-antava tehtävä, ja niissä käsiteltäisiin tapauskohtaisesti ajankohtaisia tapahtumia ja unionin toimintapolitiikan vaihtoehtoja, ja ne tarjoaisivat unionin ajatushautomoille, jäsenvaltioille ja unionin toimielimille tilaisuuden saavuttaa tietty kohdeyleisö unionissa ja sen ulkopuolella.
      3.3.2   Hankkeen tulokset

                  —

                  Jäsenvaltioiden poliittisten toimijoiden ja akateemisten asiantuntijoiden samoin kuin EUH:n ja muiden unionin toimielinten erikoistuneen henkilöstön välinen tietojen ja analyysien vaihto nykyisistä aseiden leviämistä koskevista suuntauksista.

                  —

                  Keskustelu parhaista tavoista ja keinoista panna täytäntöön aseiden leviämisen vastaisia unionin toimintapolitiikkoja.

                  —

                  Rakentava palaute unionin riippumattomilta ajatushautomoilta unionille sen joukkotuhoaseiden sekä pienaseiden ja kevyiden aseiden leviämisen vastaisten strategioiden osalta, ja ajatushautomoiden toimijoilta saamat ehdotukset siitä, mitkä kysymykset olisivat toimintapolitiikan kannalta kaikkein tärkeimpiä jatkotutkimusta varten.

                  —

                  Aseiden leviämisen estämisen ja aseriisunnan alan keskeisten kysymysten tunnistaminen toimintapoliittisia selvityksiä varten.

                  —

                  Korkean edustajan edustajille annettavien toimintapoliittisten selvitysten laatiminen yhdessä toimenpidesuositusten kanssa. Nämä selvitykset jaetaan unionin asiaankuuluville toimielimille ja jäsenvaltioille.

            3.3.3   Hankkeen kuvaus

      Hankkeen puitteissa järjestetään enintään yhdeksän tapauskohtaista asiantuntijaseminaaria ja laaditaan niihin liittyviä selvityksiä ja/tai suosituksia. Tapauskohtaiset seminaarit ovat korkeintaan kahden päivän pituisia ja niiden osanottajamäärä, joka määritellään kunkin seminaarin kohdalla erikseen, voi olla enintään 45.
      3.4   Hanke 4: Julkaisut

      3.4.1   Hankkeen tavoite

                  —

                  Tarjota tietoja ja analyyseja aiheista, jotka liittyvät joukkotuhoaseiden ja niiden maaliinsaattamisjärjestelmien sekä tavanomaisten aseiden, myös pienaseiden ja kevyiden aseiden, leviämisen estämiseen ja aseriisuntaan, sitä poliittista ja turvallisuutta koskevaa vuoropuhelua varten, jota pääasiassa asiantuntijat, tutkijat ja akateemisen yhteisön edustajat käyvät näistä asioista.

                  —

                  Tarjota resurssi, jota asiaankuuluviin neuvoston valmisteluelimiin osallistuvat henkilöt voivat käyttää hyväksi, kun he keskustelevat aseiden leviämisen estämistä, asevalvontaa ja aseriisuntaa koskevasta unionin toimintapolitiikasta ja käytännöstä.

                  —

                  Tarjota ajatuksia, tietoja ja analyyseja, jotka voivat olla avuksi laadittaessa aseiden leviämisen estämistä, asevalvontaa ja aseriisuntaa koskevia toimia unionin tasolla.

            3.4.2   Hankkeen tulokset

                  —

                  Tehostetaan pääasiassa asiantuntijoiden, tutkijoiden ja akateemisen yhteisön käymää poliittista ja turvallisuutta koskevaa vuoropuhelua joukkotuhoaseiden ja niiden maaliinsaattamisjärjestelmien leviämisen torjumistoimenpiteistä, asevalvonnasta ja aseriisunnasta.

                  —

                  Lisätään kansalaisyhteiskunnan, erityisesti asesulkualan riippumattomien ajatushautomoiden laajan unionin verkoston, ja hallitusten tietoisuutta, tietämystä ja ymmärrystä kysymyksistä, jotka liittyvät aseiden leviämisen estämistä, asevalvontaa ja aseriisuntaa koskeviin unionin toimintapolitiikkoihin.

                  —

                  Tarjotaan korkealle edustajalle, unionin toimielimille ja jäsenvaltioille poliittisia ja/tai operatiivisia toimintapolitiikan vaihtoehtoja.

                  —

                  Kehitetään ajatusten, tietojen ja analyysien avulla aseiden leviämisen estämistä, asevalvontaa ja aseriisuntaa koskevia toimia unionin tasolla.

            3.4.3   Hankkeen kuvaus

      Hankkeen puitteissa laaditaan ja julkaistaan enintään 20 toimintapoliittista asiakirjaa. Toimintapoliittiset asiakirjat laatii tai tilaa konsortio, eivätkä ne välttämättä edusta unionin toimielinten tai jäsenvaltioiden näkemyksiä. Toimintapoliittisissa asiakirjoissa käsitellään aiheita, jotka kuuluvat konsortion tehtävänkuvaan. Jokaisessa asiakirjassa esitetään poliittisia ja/tai operatiivisia toimintapolitiikan vaihtoehtoja. Kaikki toimintapoliittiset asiakirjat julkaistaan konsortion verkkosivustolla.
      3.5   Hanke 5: Konsortion tukikeskuksen hallinnointi ja kehittäminen

      3.5.1   Hankkeen tavoite

      Konsortion tukikeskuksen jatkuva hallinnointi ja kehittäminen, jotta se antaa tapauskohtaista asiantuntemusta kaikissa sekä tavanomaiset aseet että muut aseet kattavissa aseiden leviämisen estämiseen ja aseriisuntaan liittyvissä asioissa ja antaa tietoja ja avustaa unionia erityiskysymyksiä ja kiireellisiä asioita koskevan toimintapolitiikan muokkaamisessa.
      3.5.2   Hankkeen tulokset

                  —

                  Hoidetaan EUH:n esittämiä tapauskohtaisia, tiettyjä yksittäiskysymyksiä koskevia tutkimuspyyntöjä, joihin annetaan vastaukset kahden tai kolmen viikon kuluessa.

                  —

                  Edistetään konsortion ajatushautomoiden ja EUH:n välistä tapauskohtaista tiettyjä kysymyksiä koskevaa vuoropuhelua.

                  —

                  Vahvistetaan siten aseiden leviämisen estämisestä unionissa käytävien keskustelujen tietopohjaa.

                  —

                  Annetaan EUH:lle laajat oikeudet hyödyntää konsortion asiantuntemusta ja tutkimusvoimavaroja lyhytaikaisten ja satunnaisten pyyntöjen osalta.

            3.5.3   Hankkeen kuvaus

      Hankkeessa tuotetaan EUH:lle ja asiaankuuluville neuvoston työryhmille enintään 18 pituudeltaan 5–10-sivuista asiantuntija-asiakirjaa aseiden leviämisen estämiseen ja aseriisuntaan liittyvistä ajankohtaisista kysymyksistä kahden tai kolmen viikon kuluessa EUH:n pyynnöstä. Ne perustuvat olemassa olevan akateemisen tuotannon ja ensisijaisen lähdeaineiston tarkasteluun (ei alkuperäistutkimusta). Mahdolliset aiheet määritellään EUH:n kanssa käydyissä keskusteluissa, ja niissä otetaan huomioon kansainvälinen agenda, tulevat unionin tapahtumat ja unionin toimintapoliittiset asiakirjat. EUH voi pyytää, että nämä tiedot toimitetaan a) asiakirjan muodossa ja/tai b) tiedonantona CONOP- tai COARM-työryhmässä ja/tai c) kiireellisissä tapauksissa asiantuntijan etälausuntona.
      3.6   Hanke 6: Verkko-opiskelu

      3.6.1   Hankkeen tavoite

                  —

                  Kehittää seuraavan sukupolven tutkijoiden ja alan toimijoiden valmiuksia aseiden leviämisen estämisen ja aseriisunnan alalla.

                  —

                  Lisätä kaikkialla unionissa sekä kolmansissa maissa syvällistä tietämystä aseiden leviämisen estämistä ja aseriisuntaa koskevista unionin toimintapolitiikoista.

                  —

                  Edistää globaaleja aloitteita, joilla pyritään parantamaan aseiden leviämisen estämistä ja aseriisuntaa koskevaa koulutusta.

                  —

                  Uudistaa ja laajentaa asiantuntemusta unionissa ja kumppanimaissa joukkotuhoaseita sekä pienaseita ja kevyitä aseita koskevissa kysymyksissä.

                  —

                  Tarjota unionin toimielimille, jäsenvaltioille ja ajatushautomoiden eurooppalaiselle verkostolle räätälöityä ja ajan tasalla olevaa tietoa tavanomaisten aseiden ja muiden aseiden valvonnan koko kirjosta.

            3.6.2   Hankkeen tulokset

                  —

                  Pidetään yllä ja optimoidaan kokonainen verkko-opiskelukurssi, jossa käsitellään kaikkia aseiden leviämisen estämisen ja aseriisunnan olennaisia näkökohtia.

                  —

                  Kohdennetaan kouluttajiin ja valmentajiin tiedotus- ja avustustoimia aseiden leviämisen estämisen ja aseriisunnan alalla kehitettyjen unionin oppimisresurssien käytöstä.

                  —

                  Tuetaan unionin verkko-opiskeluresurssien sisällyttämistä yliopistojen maisteriohjelmiin.

                  —

                  Yhdistetään verkko-opiskelu ja luokkahuoneessa tapahtuva opetus konsortion suunnittelemassa aseiden leviämisen tiedostamista koskevassa koulutuksessa (ns. sulautuva opetus).

                  —

                  Lisätään kaikkialla unionissa sekä kolmansissa maissa syvällistä tietämystä aseiden leviämisen estämistä ja aseriisuntaa koskevista unionin toimintapolitiikoista.

                  —

                  Tarjotaan jatkuvasti päivitettävää avointa oppimisresurssia kaikille aseiden leviämisen estämisen alan tutkimukseen ja ohjelmasuunnitteluun osallistuville sidosryhmille.

                  —

                  Laaditaan uutta verkkosisältöä kurssimateriaalin parantamiseksi ja tarjotaan kriittistä lisätietoa aseiden leviämisen estämisen alan toimijoille ja tutkijoille.

            3.6.3   Hankkeen kuvaus

      Hankkeessa keskitytään päätöksen 2014/129/YUTP nojalla kehitetyn verkko-opiskeluvälineen levittämiseen ja käyttöön maailmanlaajuisesti.
      Tätä varten verkko-opiskelusivuston ja siihen liittyvän sertifikaattiosion käyttäjäystävällisyyttä parannetaan jatkuvasti osallistujilta saadun palautteen ja eri tilastovälineillä toteutetun käyttäjien käyttäytymisen arvioinnin avulla. Erityistä huomiota kiinnitetään näkö- tai kuulovammaisten käyttäjien verkko-opiskelumahdollisuuksien parantamiseen, jotta helpotetaan kurssin esteetöntä hyödyntämistä ja mahdollistetaan suuri potentiaalisten osallistujien määrä. Myös koko kurssin ymmärrettävyyttä parannetaan erikoistuneiden äidinkielenään englantia puhuvien henkilöiden suorittaman kattavan kielellisen tarkistuksen avulla.
      Kaikki 15 opintojaksoa päivitetään, jotta opiskelijoille annettavat tiedot olisivat mahdollisimman hyvin ajan tasalla. Oppilaitoksiin kohdistettavilla tiedotus- ja tukitoimilla helpotetaan verkko-opiskelun sisällyttämistä yliopistojen maisteriohjelmiin ja muuhun koulutustarjontaan sekä kannustetaan verkko-opiskelukurssin maailmanlaajuiseen käyttöön.
      Luodaan enintään viisi muuta opintojaksoa, jotka käynnistetään vuosina 2018–2020. Tämä verkko-opiskelun lisäsisältö laaditaan EUH:ta ja jäsenvaltioita tiiviisti kuullen, ja se voidaan sisällyttää johonkin seuraavista luokista:

                  a)

                  syventävä opintojakso, joka pohjautuu olemassa olevaan kurssisisältöön ja jossa tarjotaan perusteellisempia tietoja;

                  b)

                  käytännön opintojakso, jossa keskitytään asesulku- tai vientivalvontajärjestelmien täytäntöönpanoon liittyviin käytännön kysymyksiin;

                  c)

                  akateeminen opintojakso, jossa tarjotaan teoreettisia pohdintoja aseiden leviämisen estämisen ja aseriisunnan alalta;

                  d)

                  tukiopintojakso, jossa tarjotaan kriittistä tietoa, jotta voidaan paremmin ymmärtää aseiden leviämisen estämisen ja aseriisunnan laajaa problematiikkaa (esim. oikeudelliset, taloudelliset ja eettiset näkökohdat);

                  e)

                  räätälöity opintojakso, joka tukee tiettyä luokkahuoneessa tapahtuvaa opetusta ja jota käytetään yhdessä sen kanssa (ns. sulautuva opetus).

            3.7   Hanke 7: Harjoittelut

      3.7.1   Hankkeen tavoite

                  —

                  Kehittää seuraavan sukupolven tutkijoiden ja alan toimijoiden valmiuksia aseiden leviämisen estämistä koskevan toimintapolitiikan ja ohjelmasuunnittelun alalla.

                  —

                  Lisätä kaikkialla unionissa ymmärtämystä ja vastuuta aseiden leviämisen estämistä ja aseriisuntaa koskevista unionin toimintapolitiikoista.

                  —

                  Levittää ja parantaa kolmansissa maissa tietämystä unionin pienasepolitiikasta ja unionin joukkotuhoasepolitiikasta.

                  —

                  Luoda tulevien asiantuntijoiden alueellisia verkostoja siellä, missä unioni pitää aseiden leviämisen estämistä hyvin tärkeänä.

                  —

                  Vahvistaa valmiuksien kehittämistä verkostossa.

                  —

                  Uudistaa ja laajentaa unionissa ja kumppanimaissa asiantuntemusta joukkotuhoaseita sekä pienaseita ja kevyitä aseita koskevissa kysymyksissä.

            3.7.2   Hankkeen tulokset

                  —

                  Parannetaan seuraavan sukupolven tutkijoiden ja alan toimijoiden valmiuksia aseiden leviämisen estämistä koskevan toimintapolitiikan ja ohjelmasuunnittelun alalla.

                  —

                  Lisätään syvällistä tietämystä aseiden leviämisen estämistä ja aseriisuntaa koskevista unionin toimintapolitiikoista kaikkialla unionissa.

                  —

                  Parannetaan ymmärtämystä unionin strategioista, toimintapolitiikoista ja aseiden leviämisen estämisen toimintamalleista.

                  —

                  Perustetaan alan nuorten toimijoiden ja akateemisen yhteisön edustajien verkostoja ja helpotetaan käytännön yhteistyötä.

                  —

                  Vahvistetaan valmiuksien kehittämistä verkostossa joukkotuhoaseita sekä pienaseita ja kevyitä aseita koskevista unionin toimintapolitiikoista.

            3.7.3   Hankkeen kuvaus

      Hankkeen puitteissa tarjotaan asesulku- ja aseriisunta-alan eurooppalainen harjoittelupaikka enintään 36 maisteriopiskelijalle tai nuorelle diplomaatille kullekin enintään kolmen kuukauden ajaksi. Konsortio perustaa harjoittelun, valvoo sitä ja dokumentoi sen. Harjoitteluun liittyy luentoja, keskustelutilaisuuksia, ohjattua lukemista ja hankkeeseen osallistumista.
      Kaikki instituutit, jotka kuuluvat verkostoon, voivat toimia vastaanottavina instituutteina. 36 harjoittelupaikasta 30 varataan eurooppalaisille hakijoille ja loput 6 varataan Euroopan ulkopuolisille hakijoille, etenkin Etelä-Aasiasta, Itä-Aasiasta, Lähi-idästä ja Pohjois-Afrikasta tuleville hakijoille.
      Kaikki harjoittelijat kutsutaan mahdollisuuksien mukaan harjoittelun aikana konsortion järjestämiin konferensseihin ja seminaareihin.
      3.8   Hanke 8: Unionin opintokäynnit YK:n Fellowships on Disarmament -ohjelman osanottajille

      3.8.1   Hankkeen tavoite

                  —

                  Lisätä syvällistä tietämystä aseiden leviämisen estämistä ja aseriisuntaa koskevista unionin toimintapolitiikoista ja varmistaa niiden näkyvyys kolmansissa maissa.

                  —

                  Uudistaa ja laajentaa kolmansissa maissa asiantuntemusta joukkotuhoaseita sekä pienaseita ja kevyitä aseita koskevissa kysymyksissä erityisesti lisäämällä tietoisuutta mahdollisuuksista, joita tarjoavat valmiuksien kehittämistä koskevat unionin ohjelmat muun muassa asevientivalvonnan, aseiden leviämisen estämisen ja aseriisunnan sekä kemiallisten, biologisten, säteily- ja ydinriskien lieventämisessä.

                  —

                  Tukea YK:n toimia aseriisuntaa koskevan koulutuksen lisäämiseksi ja monenvälisyyden edistämiseksi.

            3.8.2   Hankkeen tulokset

                  —

                  Lisätään syvällistä tietämystä aseiden leviämisen estämistä ja aseriisuntaa koskevista unionin toimintapolitiikoista ja varmistetaan niiden näkyvyys kolmansissa maissa.

                  —

                  Parannetaan kumppanimaissa asiantuntemusta joukkotuhoaseita sekä pienaseita ja kevyitä aseita koskevissa kysymyksissä.

                  —

                  Lisätään YK:n aseriisuntakoulutusta.

            3.8.3   Hankkeen kuvaus

      Hankkeen puitteissa Brysselissä järjestetään vuosittain YK:n Fellowships on Disarmament -ohjelman osanottajille kahden tai kolmen päivän opintokäynti, johon sisältyy seminaari, jossa puhujina on edustajia unionin toimielimistä ja asiantuntijoina konsortion verkoston edustajia, sekä sopivia kohdevierailuja. Opintokäynti sovitetaan aikataulullisesti yhteen ohjelman eurooppalaisen osan kanssa, ja se toteutetaan yleensä ennen YK:n yleiskokousta.
      3.9   Hanke 9: Aseiden leviämisen tiedostamista koskeva koulutus

      3.9.1   Hankkeen tavoite

                  —

                  Lisätä tietoisuutta luonnontieteissä ja muilla asiaankuuluvilla aloilla joukkotuhoaseiden leviämisen riskeistä, jotka liittyvät tiettyihin materiaaleihin, ohjelmistoihin ja teknologioihin, sekä asiaa koskevista kansainvälisistä sopimuksista ja mekanismeista.

                  —

                  Lisätä näiden ryhmien valmiuksia luoda laitoksessaan sisäiset mekanismit, joilla valvotaan arkaluonteisen teknologian virtoja sekä materiaalien turvallisuutta ja niihin liittyviä turvatoimia.

                  —

                  Antaa unionin toimielimille, jäsenvaltioille ja unionin asesulkuverkostolle uusia ajatuksia teknologian kehityksestä ja sen mahdollisesta vaikutuksesta aseiden leviämisen estämiseen.

            3.9.2   Hankkeen tulokset

                  —

                  Parannetaan luonnontieteiden ja muiden asiaankuuluvien alojen seuraavan sukupolven tutkijoiden valmiuksia asesulkusopimusten ja -politiikkojen aloilla.

                  —

                  Edistetään unionin asesulkupolitiikan tavoitteita lisäämällä tietoisuutta aseiden leviämisriskeistä oppialoilla, joihin liittyy merkittäviä leviämisriskejä ja joilla teknologian kehitys on huomattavaa.

                  —

                  Yhdistelmä etäopiskelua (verkko-opiskelu) ja paikan päällä annettavaa koulutusta (ns. sulautuva opetus).

            3.9.3   Hankkeen kuvaus

      Hankkeen puitteissa luodaan luonnontieteiden ja muiden asiaankuuluvien alojen maisteri- ja jatko-opiskelijoille pilottikurssi tietoisuuden lisäämiseksi aseiden leviämisriskeistä. Tämä edellyttää erillisen opetussuunnitelman laatimista kahdelle erilaiselle yleisölle (esim. biolääketiede, tekniikan alat tai ydinaineisiin liittyvät alat) ja kutakin kohderyhmää varten yhden pilottikurssin järjestämistä.
      3.10   Hanke 10: Internetsivuston hallinnointi

      3.10.1   Hankkeen tavoite

      Internetsivuston ylläpito ja kehittäminen helpottavat verkoston kokousten välistä yhteydenpitoa ja edistävät asesulkualan ajatushautomoiden kesken tutkimuksesta käytävää vuoropuhelua. Unionin toimielimet ja jäsenvaltiot voisivat myös hyötyä hanketta koskevasta verkkosivustosta, jolla verkoston osallistujat voivat vapaasti vaihtaa tietoja, jakaa ajatuksiaan ja julkaista tutkimuksiaan joukkotuhoaseiden ja niiden maaliinsaattamisjärjestelmien leviämisen estämisestä ja tavanomaisiin aseisiin, myös pienaseisiin ja kevyisiin aseisiin, liittyvistä kysymyksistä. Hanke mahdollistaa tapahtumien jatkotoimet verkossa ja eurooppalaisen tutkimustoiminnan seuraamisen. Hanke edistää tutkimustulosten tehokasta levittämistä ajatushautomoiden yhteisön keskuudessa ja hallituspiireille. Tämä johtaa siihen, että entistä paremmin pystytään ennakoimaan ja tuntemaan uhkat, jotka liittyvät joukkotuhoaseiden ja niiden maaliinsaattamisjärjestelmien leviämiseen ja tavanomaisiin aseisiin, mukaan lukien pienaseiden ja kevyiden aseiden ja niissä käytettävien ampumatarvikkeiden laiton kauppa ja liiallinen keskittyminen.
      3.10.2   Hankkeen tulokset

                  —

                  Hallinnoidaan sellaista sivustoa, jolla asesulkualan ajatushautomot voivat jatkuvasti keskustella joukkotuhoaseiden leviämiseen ja tavanomaisiin aseisiin, myös pienaseisiin ja kevyisiin aseisiin, liittyviä kysymyksiä koskevista riippumattomista näkemyksistään ja analyyseistaan.

                  —

                  Laajennetaan, hallinnoidaan ja päivitetään nykyistä riippumattomien ajatushautomoiden verkostoa.

                  —

                  Edistetään unionin joukkotuhoasestrategian ja unionin pienasestrategian parempaa tuntemusta kansalaisyhteiskunnan keskuudessa sekä varmistetaan viestintäkanava unionin ja ajatushautomoiden verkoston välillä.

                  —

                  Mahdollisuus ladata jatkuvasti ilmaiseksi verkosta verkoston kokousten asiakirjoja ja niiden riippumattomien ajatushautomoiden asiakirjoja, jotka saattavat olla halukkaita jakamaan tutkimustuloksensa ilman taloudellista korvausta.

                  —

                  Lisätään unionin toimielinten, jäsenvaltioiden, kansalaisyhteiskunnan ja kolmansien maiden tietoisuutta ja tietämystä tavanomaisiin aseisiin, joukkotuhoaseisiin ja niiden maaliinsaattamisjärjestelmiin liittyvistä uhkista, jotta ne pystyvät parantamaan ennakointia.

            3.10.3   Hankkeen kuvaus

                  —

                  Voitaisiin mahdollisuuksien mukaan ja tarvittaessa kehittää verkkoyhteisötyyppisen tekniikan käyttöä mahdollisuuden suomiseksi verkoston osallistujien väliseen tutussa ympäristössä tapahtuvaan aktiiviseen viestintään ja tiedonvaihtoon verkossa.

                  —

                  Hankkeesta vastaava konsortio on vastuussa verkkosivuston isännöinnistä, suunnittelusta ja teknisestä ylläpidosta.

                  —

                  Joukkotuhoaseiden leviämiseen ja tavanomaisiin aseisiin, myös pienaseisiin ja kevyisiin aseisiin, liittyviä unionin toimintapolitiikkoja noudatetaan ja niitä tuetaan säännöllisesti laadittavilla asianmukaisilla aineistoilla.

                  —

                  Konsortion julkaisuista tiedotetaan ja niitä tuetaan erityisillä arkistoaineistoilla.

                  —

                  Konsortion järjestämistä konferensseista tiedotetaan ja niistä välitetään tietoa verkkosivustolla (tausta-aineistot, käsiteltävät asiat, esitelmät, mahdollisuuksien mukaan videolähetykset avoimista kokouksista).

                  —

                  Konsortion verkko-opiskelukurssi asetetaan saataville verkkosivustolla. Verkoston jäsenille ja unionin virkamiehille luodaan erityinen intranet-yhteys (integroitu väline verkko-opiskelukurssia varten).

                  —

                  Joka toinen kuukausi julkaistaan erityisaiheita käsitteleviä sivuja joukkotuhoaseiden leviämiseen ja tavanomaisiin aseisiin, myös pienaseisiin ja kevyisiin aseisiin, liittyvistä kysymyksistä.

            4.   Kesto

      Hankkeiden toteuttamisen arvioitu kokonaiskesto on 42 kuukautta.
      5.   Edunsaajat

      5.1   Suorat edunsaajat

      Ehdotettuja hankkeita käytetään YUTP:n tarkoituksiin, ja niillä edistetään EU:n joukkotuhoasestrategiassa ja EU:n pienasestrategiassa vahvistettujen strategisten tavoitteiden saavuttamista.
      5.2   Välilliset edunsaajat

      Hankkeiden välillisiä edunsaajia ovat:

                  a)

                  unionista ja kolmansista maista tulevat riippumattomat, aseiden leviämisen estämiseen, aseriisuntaan ja tavanomaisiin aseisiin, myös pienaseisiin ja kevyisiin aseisiin, liittyviin kysymyksiin erikoistuneet ajatushautomot ja akateemiset yhteisöt;

                  b)

                  unionin toimielimet, mukaan lukien oppilaitokset, opiskelijat ja kaikki muut verkko-opiskelukurssin vastaanottajat;

                  c)

                  jäsenvaltiot;

                  d)

                  kolmannet maat.

            6.   Hankkeisiin osallistuvat kolmannet osapuolet

      Hankkeet rahoitetaan kokonaisuudessaan tällä päätöksellä. Verkoston asiantuntijoita voidaan pitää hankkeisiin osallistuvina kolmansina osapuolina. He noudattavat työssään vakiosääntöjään.
      7.   Ohjauskomitea

      Tämän hankkeen ohjauskomitea koostuu korkean edustajan edustajista ja tämän liitteen 8 kohdassa tarkoitetusta täytäntöönpanosta vastaavasta elimestä. Ohjauskomitea tarkastelee neuvoston päätöksen täytäntöönpanoa säännöllisesti, vähintään kerran vuodessa, myös sähköisiä viestintävälineitä käyttäen.
      8.   Täytäntöönpanosta vastaava elin

      Konsortion tehtävänä on tämän päätöksen tekninen täytäntöönpano, ja se hoitaa tehtävänsä korkean edustajan valvonnassa. Konsortio toimii tehtäviään suorittaessaan tarvittaessa yhteistyössä korkean edustajan, jäsenvaltioiden ja muiden sopimusvaltioiden sekä kansainvälisten järjestöjen kanssa.


               28.2.2018

               FI

               Euroopan unionin virallinen lehti

               C 76/130

         P8_TA(2016)0205
   Päätös olla vastustamatta delegoitua säädöstä: unionin tullikoodeksin tiettyjä säännöksiä koskevat siirtymäsäännökset sikäli kuin asiaankuuluvat sähköiset järjestelmät eivät ole vielä toiminnassa
   Euroopan parlamentin päätös olla vastustamatta Euroopan parlamentin ja neuvoston asetuksen (EU) N:o 952/2013 täydentämisestä unionin tullikoodeksin tiettyjä säännöksiä koskevilla siirtymäsäännöksillä sikäli kuin asiaankuuluvat sähköiset järjestelmät eivät ole vielä toiminnassa ja komission delegoidun asetuksen (EU) 2015/2446 muuttamisesta annetun delegoidun asetuksen (EU) 2016/341 oikaisemisesta 8. huhtikuuta 2016 annettua komission delegoitua asetusta (C(2016)2002 – 2016/2656(DEA))
   (2018/C 076/20)

      Euroopan parlamentti, joka

               —

               ottaa huomioon komission delegoidun asetuksen (C(2016)2002),

               —

               ottaa huomioon komission 11. maaliskuuta 2016 päivätyn kirjeen, jossa komissio pyytää parlamenttia ilmoittamaan, ettei se aio vastustaa delegoitua asetusta,

               —

               ottaa huomioon sisämarkkina- ja kuluttajansuojavaliokunnan 21. huhtikuuta 2016 päivätyn kirjeen valiokuntien puheenjohtajakokouksen puheenjohtajalle,

               —

               ottaa huomioon Euroopan unionin toiminnasta tehdyn sopimuksen 290 artiklan,

               —

               ottaa huomioon unionin tullikoodeksista 9. lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 278 ja 279 artiklan sekä 284 artiklan 5 kohdan,

               —

               ottaa huomioon sisämarkkina- ja kuluttajansuojavaliokunnan suosituksen päätökseksi,

               —

               ottaa huomioon työjärjestyksen 105 artiklan 6 kohdan,

               —

               ottaa huomioon, että työjärjestyksen 105 artiklan 6 kohdan kolmannen ja neljännen luetelmakohdan mukaisessa määräajassa, joka päättyi 28. huhtikuuta 2016, ei ole esitetty vastalauseita,

               A.

               ottaa huomioon, että delegoidun asetuksen (EU) 2016/341 (2) antamisen jälkeen havaittiin, että liitteen 12 yksinkertaistuksia koskevasta osasta oli vahingossa jäänyt pois tiettyjä lomakkeita, millä on erittäin kielteinen vaikutus tulliviranomaisiin ja elinkeinonharjoittajiin, jollei niitä lisätä ennen 1. toukokuuta 2016, jolloin unionin tullikoodeksin asiaankuuluvia säännöksiä ja sen täytäntöönpanosäännöksiä aletaan soveltaa;

               B.

               ottaa huomioon, että saman liitteen 12 yksinkertaistuksia koskevan osan lomakkeissa käytetyssä terminologiassa havaittiin myös tiettyjä virheitä ja että nämä virheet vaikuttavat unionin tullikoodeksin ja sen täytäntöönpanosäännösten oikeudelliseen selkeyteen ja asianmukaisuuteen, jollei niitä oikaista;

               C.

               toteaa, että sen vuoksi delegoitua asetusta (EU) 2016/341 olisi oikaistava, jotta voidaan lisätä liitteen 12 yksinkertaistuksia koskevaan osaan puuttuvat lomakkeet ja korvata saman osan virheelliset lomakkeet;

               D.

               katsoo, että tulliunionin sujuvan toiminnan ja kauppavirtojen häiriöttömän kulun varmistamiseksi delegoitua asetusta on voitava soveltaa 1. toukokuuta 2016 alkaen;

               E.

               ottaa huomioon, että tämä delegoitu asetus voi tulla voimaan parlamentin ja neuvoston tarkasteluajan päätyttyä ainoastaan, jos parlamentti tai neuvosto ei ole ilmaissut vastustavansa sitä tai jos sekä parlamentti että neuvosto ovat ennen kyseisen ajan päättymistä ilmoittaneet komissiolle, että ne eivät vastusta säädöstä; ottaa huomioon, että tarkasteluaika on asetuksen (EU) N:o 952/2013 284 artiklan 5 kohdan nojalla kaksi kuukautta siitä, kun asetus on annettu tiedoksi, eli se kestää 9. kesäkuuta 2016 saakka ja sitä voidaan jatkaa kahdella kuukaudella;

               F.

               toteaa, että komissio pyysi kuitenkin asian kiireellisyyden vuoksi 11. maaliskuuta 2016, että parlamentti vahvistaa delegoidun asetuksen varhaisessa vaiheessa ennen 1. toukokuuta 2016;

               1.

               ilmoittaa, ettei se vastusta delegoitua asetusta;

               2.

               kehottaa puhemiestä välittämään tämän päätöksen neuvostolle ja komissiolle.

      (1)  EUVL L 269, 10.10.2013, s. 1.

      (2)  Komission delegoitu asetus (EU) 2016/341, annettu 17. joulukuuta 2015, Euroopan parlamentin ja neuvoston asetuksen (EU) N:o 952/2013 täydentämisestä unionin tullikoodeksin tiettyjä säännöksiä koskevilla siirtymäsäännöksillä sikäli kuin asiaankuuluvat sähköiset järjestelmät eivät ole vielä toiminnassa ja delegoidun asetuksen (EU) 2015/2446 muuttamisesta (EUVL L 69, 15.3.2016, s. 1).